**Mic dejun cu Godot**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Otrava e cuminte ca un prunc,

Mă trage de aortă şi de limbă

Şi-n mine, liniştit, parcă se plimbă

Cu barca înspre care mă arunc.

Nelămurită, o poftesc la ceai.

O mângâi de la gleznă până-n hău

Şi-i este bine şi mi-e foarte rău,

Şi mă dezbracă şi îmi spune „hai!”.

Privirea peste sânul ei sticlos

Îmi cade șovăielnic şi precar,

Își face loc în sânul meu amar,

Cu limba desfrunzită până-n os.

Mă copleşesc spre seară scarabeii.

În fața filarmonicii, se sting

Doi ochi îngălbeniți, care mă ling

De moartea mea şi poate a femeii.

5 martie – 19 iulie 2017, Constanţa